钦定古今图书集成/明伦汇编/官常典/第721卷 > 裴约
## 钦定古今图书集成/明伦汇编/官常典/第721卷 > 裴约

按《五代史死节传》：约，潞州之牙将也。庄宗以李嗣昭
为昭义军节度使，约以裨将守泽州。嗣昭卒，其子继
韬以泽潞叛降于梁。约召其州人泣而谕曰：“吾事故
使二十馀年，见其分财飨士，欲报梁仇，不幸早世。今
郎君父丧未葬，违背君亲，吾能死于此，不能从以归
梁也。”众皆感泣。梁遣董璋率兵围之，约与州人拒守，
求救于庄宗。是时，庄宗方与梁人战河上，而已建大
号，闻继韬叛降梁，颇有忧色。及闻约独不叛，喜曰：“吾
于继韬何薄？于约何厚？而约能分逆顺耶？”顾符存审
曰：“吾不惜泽州与梁，一州易得，约难得也。尔识机便，
为我取约来。”存审以五千骑驰至辽州，而梁兵已破
泽州，约见杀。